मोहम्मद अली ने ओहियो नदी में फेंका था मेडल, अब रेसलर्स गंगा में बहाने गए
Wrestling Federation of India (WFI) Ex Chairman Brij Bhushan Sharan Sexual Harassment Case;  साक्षी मलिक पहली बार उस वक्त चर्चा में आई जब 2016 के रियो ओलंपिक में देश की झोली खाली थी, लेकिन उस वक्त साक्षी ने कांस्य पदक जीतकर रियो में तिरंगा फहराया।
देश के पहलवानों ने इंसाफ के लिए दुनिया के महानतम मुक्केबाज मुहम्मद अली वाला रास्ता चुना है। 27 साल पहले मुहम्मद अली ने अपना ओलिंपिक मेडल नदी में फेंक दिया था। साक्षी मलिक, विनेश फोगाट और बजरंग पूनिया अपने मेडल हरिद्वार जाकर गंगा में बहाने पहुंचे थे, हालांकि उन्हें किसान नेता ने ऐसा करने से रोक लिया।
पहलवानों का कहना है कि जब से रेसलिंग फेडरेशन ऑफ इंडिया (WFI) के पूर्व अध्यक्ष बृजभूषण शरण सिंह के खिलाफ आवाज उठाई है, तब से तीनों को मानसिक रूप से परेशान किया जा रहा है। दिल्ली में उन्हें घसीटकर हिरासत में लिया गया। तीनों को पहलवानी करते हुए 10 साल से भी ज्यादा समय हो गया है।
पहले जानिए...मुहम्मद अली ने नदी में क्यों फेंका मेडल
मुहम्मद अली ने अपनी बायोग्राफी में बताया कि उन्हें एक रेस्टोरेंट में घुसने नहीं दिया गया। वह गोरे लोगों के लिए बना था। नस्लवाद से नाराज होकर रोम ओलिंपिक से लौटने के कुछ समय बाद ही उन्होंने अपना गोल्ड मेडल ओहियो नदी में फेंक दिया। इसी वजह से 1996 के अटलांटा ओलिंपिक में अली को दूसरा मेडल दिया गया।
गंगा में मेडल फेंकने जा रहे तीनों पहलवानों का कुश्ती का सफर और उपलब्धियां पढ़िए...
साक्षी मलिक: 12 साल की उम्र से कुश्ती कर रहीं
साक्षी ने 12 साल की उम्र से कुश्ती शुरू कर दी थी। उन्होंने कॉमनवेल्थ गेम्स 2022 में गोल्ड मेडल जीतकर देश का नाम रोशन किया। हालांकि इससे पहले साक्षी ने 2014 में सिल्वर मेडल और 2018 में कांस्य पदक भी जीता था, लेकिन उनके अंदर गोल्ड मेडल न जीत पाने का मलाल था।
साक्षी मलिक पहली बार उस वक्त चर्चा में आईं, जब 2016 के रियो ओलिंपिक में देश की झोली खाली थी, लेकिन उस वक्त साक्षी ने कांस्य पदक जीतकर रियो में तिरंगा फहराया। उनकी इस उपलब्धि के बाद देशभर से बड़े-बड़े सेलिब्रिटी साक्षी मलिक से मिलने आए थे।
2017 में पहलवान सत्यव्रत कादियान के साथ साक्षी मलिक की शादी हुई। उसके बाद भी उन्होंने कुश्ती से मुंह नहीं मोड़ा और लगातार अपनी प्रैक्टिस करती रहीं। हालांकि उन्हें 2018 में कॉमनवेल्थ में मेडल मिला था और उसके बाद एक बड़ी उपलब्धि 4 साल बाद यानी 2022 के कॉमनवेल्थ गेम्स में गोल्ड मेडल जीतकर साक्षी ने हासिल की।
बजरंग पूनिया: 7 साल की उम्र से दांव-पेंच सीखने लगे 
बजरंग ने अब तक अपने करियर में ओलिंपिक में एक मेडल, वर्ल्ड चैंपियनशिप में तीन मेडल, एशियन गेम्स में दो मेडल और राष्ट्रमंडल खेलों में तीन मेडल जीते हैं। बजरंग ने टोक्यो ओलिंपिक में सिल्वर मेडल अपने नाम किया था। बजरंग का जन्म हरियाणा के झज्जर जिले के खुदन गांव में हुआ।
उनके पिता भी पहलवान थे, लेकिन अंतरराष्ट्रीय स्तर तक नहीं पहुंच पाए। वे चाहते थे कि उनका बेटा ओलिंपिक में मेडल लेकर आए। बेटे बजरंग को 7 साल की उम्र में ही अखाड़े में कुश्ती के दाव-पेंच सीखने के लिए भेजना शुरू कर दिया। बाद में बजरंग सोनीपत में मौजूद स्पोर्ट्स अथॉरिटी ऑफ इंडिया (साई) के रीजनल सेंटर पर ट्रेनिंग करने लगे। उनका परिवार भी सोनीपत शिफ्ट हो गया।
विनेश फोगाट: कुश्ती में जीत चुकी हैं 16 मेडल
विनेश फोगाट मशहूर दंगल मूवी फेम फोगाट फैमिली से हैं। विनेश बताती हैं कि मेरे पिता राजपाल फोगाट भी पहलवान थे। जब मैं सिर्फ 9 साल की थी; तभी उनकी मौत हो गई। मेरी मां ने अकेले ही मेरा पालन-पोषण किया। सिर से पिता का साया उठने के बाद चाचा महावीर सिंह फोगाट ने मुझे कुश्ती सिखाई। चाचा की गिनती देश के बड़े रेसलिंग कोच में होती है। गीता और बबीता फोगाट मेरी चचेरी बहनें हैं।
आमिर खान की फिल्म ‘दंगल’ मेरे ही घर की कहानी है। पहले कुश्ती को सिर्फ पुरुषों का खेल समझा जाता था। ऐसे में हमारे लिए यह सफर आसान नहीं था। मेरे पापा और चाचा की सोच थी कि ‘म्हारी छोरी छोरों से कम थोड़े ही हैं।’ जब हमने कुश्ती की शुरुआत की थी तो बहुत सारे लोगों ने इसे गलत कहा। हमने ताने भी सुने, लेकिन जब हम देश के लिए मेडल जीतने लगे तो ताने बधाई में बदल गए।
ये खबर भी पढ़ें...
गंगा में मेडल बहाने हरिद्वार पहुंचे पहलवान: बजरंग, साक्षी और विनेश मेडल थामे रो रहे
रेसलर साक्षी मलिक ने सोशल मीडिया पोस्ट में लिखा कि मेडल्स गंगा में प्रवाहित करने के बाद इंडिया गेट पर आमरण अनशन करेंगे। साक्षी ने लिखा- हमने पवित्रता से इन मेडल को हासिल किया था। इन मेडल को पहनाकर तेज सफेदी वाला तंत्र सिर्फ अपना प्रचार करता है। फिर हमारा शोषण करता है। राष्ट्रपति और प्रधानमंत्री को नहीं लौटाएंगे, क्योंकि उन्होंने हमारी कोई सुध नहीं ली पूरी खबर पढ़ें...